**חמדת ימים חלק ב' (מלבד בורר ומבשל) – הרב יונתן ניצן**

1. **חורש**

*הגדרה: כל פעולה שנועדה להכשיר קרקע לזריעה או נטיעה (להבדיל מעשיית אותה מלאכה בתוך בית, שאז חייב משום "בונה").*

הלכות מעשיות:

1. מותר לגרור על הקרקע מיטה כסא וספסל (חפצים קטנים יחסית), ובלבד שלא יתכוון לעשות חריץ. אבל חפצים גדולים אסור כי בוודאי יעשה חריץ, ואפילו בקרקע מרוצפת אסור שמא יגרור גם בקרקע לא מרוצפת, אא"כ רוב העיר מרוצפת שאז מותר.

***מושג:***

*"פסיק רישיה ולא ימות" – עשיית פעולה מותרת שבעקבותיה בוודאי תיגרם פעולה אסורה.*

*"ניחא ליה" - כשנוח לאדם מהתוצאה, זה איסור תורה.*

*"לא ניחא ליה" - כשלא נוח לו, זה איסור דרבנן.*

1. עגלת תינוק – מותר, למרות שעושה חריצים.
2. תלת אופן – עם גלגלים מוצקים - מותר, אמנם ראוי לפרק לפני שבת את הפעמון. אבל באופניים רגילים אסור להשתמש בשבת, אפילו כשגלגליהם מגומי מוצק.
3. מחלל שבת שנוסע ברכב בשבת לבית הכנסת - לפעמים יהיה מותר להורות לו לנסוע באופניים ע"מ למעט בחילול שבת.
4. טאטוא דירה מרוצפת – לספרדים מותר תמיד.

לאשכנזים מותר רק כשרוב הבתים באותו אזור מרוצפים. (גוזרים שמא יטאטא גם כשאינו מרוצף)

1. שטיפת רצפה – בזה מחמירים ואוסרים אפילו ברצפה, כי זה לא נחוץ כמו טאטוא. אבל באופן חלקי, כשהתלכלך מקום מסוים, או בבתי חולים - מותר ע"י מגב (ללא סמרטוט או ספוג).
2. לשחק בגולות – מותר רק בתוך הבית על הרצפה. אבל מחוץ לבית אסור אפילו על רצפה, כי רוב החצרות בעיר אינן מרוצפות.
3. **זורע**

*הגדרה: פעולה שמטרתה הצמחה כגון: זריעה, נטיעה, הרכבה, הברכה.*

הלכות מעשיות:

1. השקאת צמחים – תולדת זורע.

זמירת ענפים ע"מ שהעץ יגדל טוב יותר – תולדת זורע.

1. טיפול בגידולי מים או בעציץ - אסור (אפילו בבית ואפילו בעציץ שאינו נקוב).
2. נטילת ידיים על גבי עשבים – אסורה (אפילו שאינו מתכוון, כי זה "פסיק רישיה", ולכן עדיף לא לאכול בגינות כי בקלות יכשל).
3. אם נוטל ידיים לכיור ומשם זורמים המים דרך צינור עד שנשפכים לגינה – מותר כי:
4. לא מתכוון להשקיה (אף שזה פסיק רישיה).
5. זה "גרמא" (כוח שני) ולא מגיע ישירות לקרקע.

יש מחמירים ומחשיבים זאת ככוח ראשון ואוסרים. אמנם אם האדמה רוויה מגשם וכדו' מותר לכל הדעות.

1. להתפנות ("קטנים"), או לשפוך שאר משקים שאין מצמיחים - מותר, ויש מחמירים שלא להתפנות על הצמחים ממש, אלא לידם (ילקוט יוסף).
2. אגרטל –
3. מותר להוציא בשבת פרחים ממים שהיו בהם מע"ש, אם עדיין לא הוציאו שורשים.
4. להחזיר למים בשבת מותר רק בענפים שאינם עומדים להוציא שורשים, ובפרחים שלא יפתחו בשבת.
5. להחליף מים בשבת או להוסיף מים חדשים - יש אוסרים (שמירת שבת), ויש מתירים (ילקוט יוסף).
6. **קוצר**

*הגדרה: עוקר דבר מגידוליו.*

הלכות מעשיות:

1. מותר לקטוף פירות מענף תלוש או לקטום ענפי בושם מענף תלוש (ביד ולא בכלי, שמא יעשה בו קיסם לחצוץ שיניו ואז יעבור על תיקון כלי בשבת).
2. טלטול עציץ נקוב (יונק מהקרקע) אסור משום "קוצר".
3. ריצה – מותר לרוץ על עשבים נמוכים (לא מתכוון לתלוש), ולא על עשבים גדולים, כי זה פסיק רישיה של קוצר.
4. ריח – מותר להריח בענפי בושם שמחוברים לקרקע, כי לא יבוא לתולשם,

אסור להריח אתרוג בעודו על העץ, כי חוששים שמא יתלוש אותו ע"מ לאוכלו (להריח אפשר במחובר, לאכול א"א במחובר)

1. שימוש באילן – חכמים גזרו שלא להשתמש במחובר לקרקע בשבת, שמא יתלוש, ולכן אין לטפס על עצים בשבת.

* אבל על עשבים וקני-סוף (רכים) לא גזרו.
* כמו"כ הגזירה היא רק על מה שגבוה 3 טפחים מהקרקע.
* להישען על עץ – אדם בריא יכול להישען מעט על עץ חזק, בתנאי שלא יזיז אותו, אך אדם חלש או זקן לא ישען משום שלגביו זהו שימוש בעץ.
* טיפוס וקנס – חכמים קנסו ואסרו לרדת מהעץ בשבת במקרה שעלה עליו בשבת במזיד.
* הורדת חפצים מהעץ – אסור בשבת גם אם הניח לפני שבת.
* הנחת חפצים על העץ לפני שבת –

1. כלי שמותר לטלטלו בשבת אסור להניח לפני שבת על העץ, שמא יבוא להורידו בשבת.
2. נר מותר להניח בערב שבת כי לא יטלטלו בשבת, אבל בערב יו"ט אסור, כי עלול להורידו מהעץ ביו"ט כדי להשתמש בו.

* שימוש בצידי העץ - אסור גם להכניס או להוציא מסל שתלוי על העץ (שימוש בצדדיו של העץ). מותר להוציא מתוך סל שתלוי על מסמר המחובר לעץ (שימוש בצידי צדדיו).

(על פי זה מותר להתנדנד בנדנדה התלויה על מוט שתלוי על העץ וכדו')

* ברכת האילנות – מותר לברך את ברכת האילנות בשבת ולא חוששים שמא ישכח ויתלוש, משום שאין צורך לנגוע בעץ ובפרחיו ע"מ לברך (ואנו לא מוסיפים גזרות חדשות מדעתנו), אמנם לכתחילה עדיף לברך ביום חול.

שימוש בבעלי חיים – אין להשתמש בבהמה אפילו בצידה, שמא יחתוך זמורה ע"מ להנהיגה, ואפילו במקום שאין עצים (חכמים לא חילקו בגזרתם). אמנם בצידי צדדיה מותר. אם עלה עליה במזיד מותר לרדת אפילו בשבת, משום צער בע"ח (להבדיל מהמקרה של עליה על העץ וכדלעיל).

* פירות שנשרו מהעץ בשבת – אסורים בשבת (שמא יעלה ויתלוש).
* הערה: עדיף להימנע מלאכול בגינות בשבת אם משתמש שם במים, שמא יעבור על איסור זורע (השקאה).

1. **דש**

*הגדרה: פירוק הפרי מהקליפה או מהשיבולים לפני שלב האכילה.*

הלכות מעשיות:

1. אסור לפרק גרעיני תבואה או קטניות מהתרמילים, אמנם אם התרמיל ראוי לאכילה – מותר.
2. אם הפירוק הוא חלק מפעולת האכילה – מותר ולכן:
3. מותר לפצח אגוזים, בוטנים, שקדים.
4. אסור לפצח שקדים מקליפתם הירוקה, כי מפרידים אותה בד"כ בשדה לפני שלב האכילה.
5. סחיטת פירות – אסור משום מפרק (פירוק המיץ מתוך הפרי), שהוא תולדה של דש. איסור זה מתחלק ל-3 רמות:
6. זיתים וענבים – אסור מהתורה (בכל מקום רגילים לסחוט אותם).
7. תותים ורימונים – אסור מדרבנן (לפעמים נסחטים). טעם הגזירה – ע"מ שלא יסחט זיתים וענבים שאסורים מהתורה.
8. שאר הפירות – מעיקר הדין מותרים בסחיטה (כיון שלא רגילים כלל לסחוט אותם, נחשב המיץ שלהם כאוכל ולא כמשקה). *בעידן המודרני אסורים גם שאר הפירות מדרבנן, משום שסוחטים גם אותם.*
9. סחיטה לתוך אוכל – מותרת בכל הפירות (משקה הנסחט לאוכל נחשב אוכל).
10. סחיטה לכלי ריק – אסורה (גם אם מתכוון אח"כ לשפוך את המיץ לתוך אוכל).
11. אכילת פרי הדר בכפית – מותרת גם אם דרך אגב יוצא קצת מיץ.
12. סחיטת בגד – אסורה מהתורה. לרמב"ם – תולדת מלבן (כיבוס)

לר"ת – גם משום דש (מפרק)

1. מגבונים לחים – יש מתירים שימוש בנחת (דעה המובאת בילקוט יוסף).

יש אוסרים, משום שקשה להיזהר מסחיטה (הרב וואזנר).

1. חליבת בהמה בשבת – מותרת משום צער בע"ח באחת משתי האפשרויות:

**א**. ע"י גוי

**ב.** ע"י יהודי בעזרת משאבה עם מפסק גרמא, והקפדה על כך שהחלב הראשון ילך לאיבוד.

1. **טוחן**

*הגדרה: לוקח גוף אחד ומחלקו לחלקים קטנים (קציצה, ריסוק, מעיכה, כתישה וכו')*

הלכות מעשיות:

1. הכנת סלט – יש להקפיד על שלושה תנאים:
2. סמוך לסעודה
3. חתיכות גדולות קצת (חתיכות קטנות - מותר לצורך קטן או זקן וסמוך לסעודה ממש)
4. אין להשתמש בכלי המיוחד לכך (מטחנה, פומפייה וכו')

***יוצא דופן****: בכל המלאכות, עשייתן בשינוי מפחיתה את חומר איסורן מדאורייתא לדרבנן, אבל בטוחן - שני שינויים מתירים לכתחילה, ולכן מותר לשחוק פלפלים ע"י הקת של הסכין בתוך קערה.*

*דרגות שונות באיסור הנ"ל:*

1. *שוחק כדרכו בחול – אסור מהתורה*
2. *שינוי אחד (או קת או קערה) – אסור מדרבנן*
3. *2 שינויים (קת, קערה, וכדו') – מותר לכתחילה*
4. מאכלים שהתרככו –
5. ע"י בישול - מותר, כי נחשב כאילו כבר נפרדו החלקים זה מזה.
6. באופן טבעי (בננה, אבוקדו, וכדו') יש מתירים בשעת הצורך, סמוך לסעודה (הרב עובדיה יוסף), ויש אוסרים (שמירת שבת) אלא אם כן כ"כ רכים שמתפרקים ביד.
7. אין טוחן אחר טוחן – מותר לפורר לחם, עוגה, קוביית סוכר, גלולה וכדו', ועדיף סמוך לסעודה.
8. מאכלים שאינם גידולי קרקע (גבינה צהובה, במבה וכדו') – מותר לפוררם (אבל לא בכלי המיועד לכך).
9. אין לפורר גוש עפר.
10. רפואה בשבת – גזרו חכמים על לקיחת תרופות בשבת (שמא ישחק סממנים). אמנם למי שמוגדר כחולה (ולא כסובל ממיחוש קל בלבד) – מותר, כי לא גזרו עליו.
11. **לש**

*הגדרה: דיבוק והפיכת שני חומרים (לפחות) לגוף אחד (הפוך מטוחן).*

*3 תנאים לאיסור:* ***א****. ערוב שני חומרים.*

***ב*** *לפחות אחד מהם דק.*

***ג*** *התערובת צריכה להיות גוש אחד.*

הלכות מעשיות:

1. איסור לש קיים גם סמוך לסעודה (להבדיל מטוחן).
2. אסור להכין אבקת ג'לי וכדו'.
3. טחינה גולמית אסור להכין בשבת משום שחוזרת ומתקשה בבחישה (ויש שהקלו בכך).
4. חומרים שהתערבו לפני שבת – מותר לערבבם בנחת ואפילו להוסיף נוזלים (כגון חמאת בוטנים שהשמן צף על גביה).
5. מותר לערב שמן וכו' בירקות שאינם קצוצים דק.
6. הכנת אבקת פירה אסורה בשבת.
7. אסור לשפוך מים על חול משום איסור לש.
8. אוכל שהתבשל והתרכך מותר לשפוך עליו משקה ולערבבו (יקפיד על כמות קטנה).
9. **גוזז**

*הגדרה: ניתוק ועקירה של דברים הגדלים בגוף בע"ח.*

הלכות מעשיות:

1. גזיזת צמר ושיער בין מן החי ובין מן המת אסורה.
2. אין לסרק שיער במסרק או במברשת קשה (מותר במברשת רכה), אך מותר להפריד שערות ביד.
3. סיכת ראש - מותרת, בתנאי שלא תולשת שערות בשימוש רגיל.
4. אין לתלוש, לשייף וכדו' ציפורניים, בין בכלי ובין ביד.
5. רצועות עור קטנות מסביב לציפורן – אין לתלוש לא בכלי ולא ביד.
6. ציפורן שפירשה (נשברה) רובה ומכאיבה לו, מותר בשינוי אך לא בכלי.
7. פרווה טבעית או שטיח עור טבעי – יש להיזהר לא לגזוז מהם שערות.
8. אין לסרק כינים במסרק סמיך.
9. הסרת פלסטר – יש להשתדל שלא להסיר, משום שגורם בוודאות לתלישת שיער. בשעת הצורך ניתן להקל, ועדיף להשתמש בחומר שממיס את הדבק, אם הוא מוכן לכך מלפני השבת.
10. **מלבן**

*הגדרה: כל פעולת כיבוס או הסרת כתמים מהבגד.*

הלכות מעשיות:

שריית בגד במים:

1. אסור לשרות בגד במים או לערות עליו מים.
2. בבגד ניילון מותרות הפעולות הנ"ל (אא"כ תפור בחוטים), אך אסור לשפשפו בידיו במים.
3. בגד נקי – מחלוקת: יש אוסרים (משנה ברורה, מנוחת אהבה וכו')

יש מתירים (הרב עובדיה יוסף, אמנם רק במים מועטים, והמחמיר תבוא עליו ברכה.)

1. ניגוב במגבת – מותר כי זה דרך לכלוך (יש שהחמירו לנער קודם את הידיים מן המים שעליהם).
2. חומרי ניקוי – אסורים בשימוש גם אם לא מנקים לגמרי.
3. כתם שמתנקה לחלוטין – מותר להסירו ביד רק בבגד שאין מקפיד על נקיונו.

כתם שאינו מתנקה באופן מוחלט:

1. כתם לח – מותר לשפשפו בצידו הפנימי, כמו"כ מותר לגרד בציפורן או בגב הסכין אפילו בצידו החיצוני, אך אסור לנקות ע"י מטלית רטובה.
2. לכלוך יבש – אסור משום טוחן.

כתמי אוכל שכבר נטחן – מותר (אין טוחן אחר טוחן) אם אינו מתנקה באופן מוחלט אלא משאיר כתם גם לאחר שיוסר.

1. איסור סחיטה – אסור משום מכבס, ולדעת חלק מהפוסקים גם משום מפרק (תולדת דש).
2. אין לנקות במטלית רטובה או לחה, משום שוודאי יכשל בסחיטה.
3. ניגוב כלים – מותר במגבת המיוחדת לכך ואפילו כלים רבים (אין חשש סחיטה כי לא רגילים לסחוט במגבת רטובה), אבל כלים צרים אסור, כי ע"י הדוחק יסחט.
4. ספוג, סקוצ', צמר פלדה וכדו' אסורים, וצריך להשתמש מוצר העשוי מסיבי פלסטיק קשיח שאין בהם חשש סחיטה.
5. **גזירות חכמים מחשש סחיטה**
6. טלטול בגד רטוב –

* בגד שרטוב בטופח ע"מ להטפיח (אם ניגע בו נוכל להרטיב דבר אחר) אין לטלטלו שמא יסחט אותו.
* מגבת רטובה – מותר לטלטל כי לא סוחטים מגבת.
* מותר לפתוח זרם מים על מטלית שבכיור כי זה דרך לכלוך ולא כיבוס, ואם צריך להזיזה עדיף שיעשה זאת בשינוי באמצעות מזלג וכדו'.
* נוזלים שנשפכו בכמות מעטה - מותר לנגבם במטלית המיועדת לכך, ואם נשפכה כמות גדולה - אסור, שמא יסחט.
* מותר לאדם להמשיך וללבוש בגדים רטובים, וכן ללובשם לכתחילה אם אין לו בגדים אחרים, משום שלא גזרו על מצבים כאלו.
* בגד שנרטב מיין מותר לטלטלו, כי ממילא א"א לנקותו לגמרי (אמנם ברור שאסור לסוחטו).

1. הנחת בגד במקום שעלול להירטב -

* אם הבגד מיוחד לכך - מותר (לא יבוא לסוחטו), אך אם אינו עשוי לכך – אסור. כגון: לפרוש בגד על קנקן מים וכדו'.

1. ניעור בגדים מאבק ורטיבות -

* השו"ע אוסר רק ניעור מטל, גשם וכדו'. אבל ניעור מאבק או ניקוי ע"י מברשת בגדים מותר אפילו בבגד שמקפיד עליו (וכך פסק הרב עובדיה יוסף זצ"ל, והוסיף שטוב להחמיר לעשות זאת בשינוי, כגון בשרוול חולצתו), אבל הרמ"א ופוסקי אשכנז וכן הבן איש חי אוסרים גם ניעור מאבק.

1. תליית בגד רטוב –

* אסור אפילו בחדרי חדרים משום "מראית-עין" (חשד כיבוס בשבת).
* אם תלה בגד רטוב מערב-שבת - אין צורך להורידו מהחבל.
* מותר לתלות בגד רטוב במקומו הרגיל (קולב וכדו'), כי באופן זה אין חשד כיבוס בשבת.

1. **צובע**

הלכות מעשיות:

1. מותר לנקות ידיים המלוכלכות בכתמי מאכל ע"י מטלית וכדו' כי זה דרך לכלוך, ויש מחמירים.
2. מפה שנשפך עליה יין וכדו' - יש שהזהירו שלא לגרור אותו לחלק הנקי במפה ויש שהקלו.
3. מותר לחבוש פצע, ויש מחמירים לשוטפו קודם במים, ועדיף להשתמש בתחבושת שאינו מקפיד על הכתמתה.
4. אסור להתאפר או לחדש איפור.
5. אין צביעה באוכלין ולכן מותר להכין פטל (יש מחמירים לשים קודם תמצית ואח"כ מים) או לשים במאכל תבלין צבעוני, אבל לצבוע מאכל לשם יופי בלבד, כשאין כלל כוונה לאוכלו - אסור.
6. אין לצחצח נעליים או להבריקם (ואפילו במשחה שקופה).
7. חומר מחטא אסלה הצובע את המים אין להשתמש בו בשבת - שמירת שבת (ויש מתירים - פניני הלכה).
8. **צד**

*הגדרה: פעולה המצמצמת חופש תנועה של בע"ח באופן שנחשבים ברשות האדם.*

מושג:

מלאכה שאין צריכה לגופה – מלאכה הנעשית שלא לצורך אותה מטרה שהייתה לה במשכן. לדעת רוב הפוסקים אסורה מדרבנן

לדוגמא: אם צד לצורך שימוש בגוף בעל החיים כגון: רפואה, שחיטה וכדו' - חייב

אם צד רק למניעת נזק - אסור מדרבנן.

הלכות מעשיות:

1. בע"ח שניתן לתופסם בקלות (פרה, סוס וכדו') מותר לתופסם בשבת.
2. בע"ח מתורבתים (כלב, חתול, אווז, תרנגולת וכדו') שחוזרים מעצמם לכלוב – מחלוקת: לשו"ע – מותר לתופסם (נחשבים "ניצודים ועומדים")

אך אסור לטלטלם משום "מוקצה". (והמחמיר תע"ב - מנוחת אהבה)

לרמ"א ולבן איש חי – אסור מדרבנן, ולכן לשיטתם הנכנס ללול או רפת בשבת יעמוד בפתח בפתיחת הדלת (כדי שלא יעבור בסגירה על איסור צידה), ועדיף להתקין 2 דלתות.

אין איסור לנעול במפתח כשהדלת כבר סגורה.

פרה שברחה - יבריחנה לשטח גדול מגודר, ובתנאי שישאיר פתח אחד פתוח.

פר משתולל - מותר להחזירו לכלוב (פיקוח נפש).

1. צידת מזיקים – 3 סוגים:
2. מסוכן או מכאיב מאוד (נחש, עקרב וכדו') – מותר כי זו מלאכה שאין צריכה לגופה (איסור מדרבנן), וע"מ למנוע נזק מותר.
3. טורדניים ומכאיבים קצת(יתוש, פרעוש וכדו') – עדיף להבריחם מעליו, אמנם בשעה שנמצאים על גופו יכול לתופשם ולהשליכם, ויש מקלים גם כשנמצאים בצידו הפנימי של הבגד.
4. מטרידים ולא מכאיבים (זבוב וכדו') – אסור.
5. צידה בעזרת כלבים – אסורה (יש אומרים שגם ביום חול אסורה).
6. הנחת מלכודת בשבת – אסורה מדרבנן. ואם תוך כדי הנחתה נכנסה לתוכה חיה - חייב חטאת.
7. **שוחט**

*הגדרה: נטילת נשמה בכל צורה. ולכן חונק בע"ח או דג דגים הרי זה תולדת שוחט וחייב.*

הלכות מעשיות:

3 דרגות בהרג בע"ח מזיקים:

1. מסוכנים (כלב נגוע בכלבת, נחש, עקרב צהוב) - מותר להורגם בכל מצב, אפילו אם בורחים מהאדם. כמו"כ מותר להרוג חרקים מסוימים כשקיים חשש הידבקות במחלות.
2. מכאיבים מאוד אך לא הורגים (כגון עקרב שחור) – מותר לצוד אותם, וכשלא יכול - מותר לדרוך עליהם בדרך הילוכו. ואם רודפים אחר האדם ואינו יכול לצוד אותם - מותר להורגם בדרך הרגילה.
3. מכאיבים מעט (יתוש וכדו') – אסור להורגם.

1. החובל, הן בעצמו והן באחרים, חייב משום שוחט (בהוצאת דם יש משום נטילת נפש), ולכן:

* הצובט את חברו וגורם לכתם כחול מתחת לעור - אסור משום חובל.
* זריקה לשריר – מותר לחולה שאין בו סכנה (אין בכך חבלה).

זריקה לווריד – מותרת רק לחולה שיש בו סכנה (יש בזה משום חובל).

* צחצוח שיניים – אם קרוב לוודאי שיצא דם מהחניכיים – אין לצחצחן בשבת.
* הוצאת קוץ – מותר בשבת אפילו שבוודאי יצא דם, כי לא מתכוון לכך (מלאכה שאין צריך לגופה) ובמקום צער לא גזרו.

1. נחיל נמלים – אם בוודאי יהרגם תוך כדי הילוכו - יש להקיף ואין לדרוך עליהם.
2. חרקים באסלה – מותר להוריד מים כשלא מתכוון להורגם (מלאכה שאין צריך לגופה ובמקום צער לא גזרו). אמנם עדיף להוריד מעט מים ע"מ שיברחו.
3. **מפשיט**

*הגדרה: הסרת עור של בע"ח.*

הלכה מעשית:

1. מותר להסיר עור של תרנגולת מבושלת אבל יש להיזהר בדיני בורר.
2. **מעבד**

*הגדרה: פעולה הנעשית לשם ריכוך העור (מליחה, סיכה בשמן, עיבוד כימי וכדו').*

הלכות מעשיות:

1. אין לסוך רגלו בשמן כשהיא בתוך נעל חדשה כי העור מתרכך ע"י כך, ומוסיף המשנה ברורה, שבזמננו, היות וישנם הרבה עמי ארצות, יש לאסור גם בנעל ישנה (שהעור שלה כבר רך), משום שמחוסר ידיעה עלולים להקל גם בנעל חדשה.
2. אין לצחצח נעליים (3 איסורים: מעבד, צובע, ממחק).

**עיבוד באוכל**

1. אין למלוח צנון, בצל, שום, מלפפונים, וכדו', או משום עיבוד או משום כבישה (דומה לבישול), ולכן בשבת ישנם שני פתרונות: **א** לשפוך עליהם שמן/חומץ ואח"כ למולחם.

**ב** למלוח רק חתיכה אחת ולאוכלה מיד.

1. מאכלים שאין רגילים לכבוש (ביצה, עגבנייה וכדו') - מותר למלוח כרגיל, ועדיף סמוך לסעודה.
2. אין להניח מלפפון חי בתוך צנצנת של מלפפונים כבושים.
3. ירקות כבושים שהוציאו בשבת לאוכלם ונוכחו שעדיין לא נשלם תהליך הכבישה – אין להחזירם לצנצנת בשבת.
4. **ממחק**

*הגדרה: החלקת פני גוף מחוספס ע"י גירוד, שפשוף וכדו'.*

הלכות מעשיות:

1. נעליים שהתלכלכו בבוץ – ניתן לנקותן בנחת, אבל לא בחוזקה, כדי שלא להחליק את הסוליה.
2. אין לנקות כלים ע"י צמר פלדה.
3. אין לפסל בפלסטלינה ושאר חומרים רכים.
4. אין למרוח משחה על תחבושת (תולדת ממחק). אמנם, מותר להניח משחה בלי למרוח אותה, ולחבוש (עקב איסור שימוש בתרופות בשבת, הרי זה מותר רק לחולה ולא למי שיש לו מיחוש קל בלבד).
5. אין להשתמש בסבון קשה (ממחק, ממרח, מוליד).
6. אין להשתמש בקרם (אלא אם כן הוא נוזלי), שפתון, דאודורנט סטיק וכדו'
7. החלקת אוכל – לצורך האכילה - מותר.

במקרה שאוכלים את המאכל, אך ההחלקה היא לצורך נוי - ראוי להחמיר.

אם משתמשים במאכל שלא לצורך אכילה - אסור להחליק.

1. **משרטט**

*הגדרה: עשיית קווים על כל סוגי חומרים כהכנה לפעולה אחרת*.

הלכות מעשיות:

1. אין לסמן ע"מ לחתוך או לכתוב ישר.
2. אין איסור משרטט באוכלין לצורך האכילה, ולכן מותר לסמן ע"ג חלה/עוגה/תפוז וכדו' ע"מ לחותכם מהר יותר.
3. **מחתך**

*הגדרה: חיתוך תוך כדי הקפדה על מידה מסוימת (להבדיל ממלאכת קורע).*

הלכות מעשיות:

1. חיתוך לשם יופי בלבד אסור גם באוכלין.
2. אין לחדד עיפרון או להכין קולמוס.
3. אין לקרוע נייר טואלט (אמנם משום כבוד הבריות התירו בשינוי ולא במקום הניקוב)
4. אין לחתוך ולהתאים נר שעווה לפמוט.
5. אין לחתוך פלסטר לחתיכות.
6. מותר לחתוך גלולה ל-2 חצאים שווים כי:
7. כיוון שבולע אותה נחשבת אוכל.
8. בתרופה ההקפדה היא על הכמות ולא על המידה (שהרי יכול לחתוך אותה אלכסון/לרוחב וכדו').

פתיחת פחית – יש שאסרו, ויש שהתירו, משום שהפחית מיועדת להיזרק ולכן זה פתח חד-פעמי שאין לו חשיבות.

יש המצריכים לשפוך תכולתה לכוס שאז ניכר שלא מתכוון לפתח יפה לשתייה, ויש שכתבו שעדיף לא לנתק את הלשונית לגמרי.

1. הפרדת גביעי לבן – יש אוסרים משום מכה בפטיש ומחתך (הרב אלישיב זצ"ל, הרב אליהו זצ"ל), ויש מתירים כי לא מתכוונים למידה מסוימת (ולכן, לדעתם, אין בכך איסור מחתך) והגביעים כבר מוכנים מבעוד יום (ולכן, לדעתם, אין בכך איסור מכה בפטיש - שמירת שבת כהלכתה, ובילקוט יוסף כתב שהמחמיר להפרידם מבעוד יום תע"ב).
2. **בונה**

*הגדרה: בנייה כלשהי בקרקע או בכלים.*

*בקרקע – חייב חטאת גם כשיש חיבור חלקי בין החלקים.*

*בכלים – חייב חטאת רק בחיבור גמור בין החלקים.*

הלכות מעשיות:

1. אין לתקוע מסמר או נעץ, ואין להדביק מתלה, הן ע"י דבק והן ע"י ואקום.
2. ידית דלת שנפלה – אין להחזירה.

אם מהדקה עם מסמר – איסור מהתורה.

אם מהדקה עם הידית הנגדית ללא מסמר – איסור מדרבנן.

אמנם מותר להחזיר רק צד אחד של הידית, ועדיף באופן שונה מהרגיל ע"מ שלא יבוא לחזק במסמרים.

1. חיבור ברז לקיר או את חלקיו – אסור מהתורה.
2. אין לפרק או להרכיב סיפון (צינור שמתחת לכיור).
3. מכסה ביוב בתוך הבית – מותר להסירו רק בעזרת ידית קבועה או צירים (המוכיחים שהמכסה מיועד לפתיחה וסגירה).

**בניין בכלים (3 דרגות):**

* התוקע (במסמרים, דבק וכדו') – חייב חטאת.
* המהדק את החלקים – אסור מדרבנן.
* המרכיב באופן רפוי – מותר.

1. המרכיב ידית במעדר – חייב (משום בונה או מכה בפטיש).
2. מותר להאריך שולחן ואפילו לתחוב את הפינים המחברים את החלקים (חיבור רפוי).
3. כלי שרגילים לחברו בחוזקה – אין לחברו באופן רפוי, שמא יתקע.

דוגמה: עדשת משקפיים - משום שיש חשש שיבריג למסגרת.

1. סטנדר או כיסא הניתנים להגבהה והנמכה – מותר.
2. שינוי גובה של מיטת תינוק - אם תוקע בחוזק אסור, אם זה נכנס ויוצא בקלות מותר.
3. כיסא נוח, מיטה מתקפלת וכדו' – מותר לפותחם או לקפלם, כי זה השימוש הרגיל שלהם.
4. אין להכין צעצועים ע"י קיפולי נייר (דומה ליצירת כלי).
5. אוהל קבע/ עראי –

* בניית אוהל קבע, גם ללא מחיצות, אסורה מהתורה. כמו"כ אין להוסיף תוספת קבע על אוהל.
* "קבע" פירושו, שמיועד להתקיים לפחות 8 ימים.
* בנייה של אוהל עראי (שמתקיים פחות מ-8 ימים) אסורה מדרבנן (שמא יבנה אוהל קבע), גם אם בדעתו לפרקו מיד. אבל תוספת עראי על אוהל מותרת בתנאי שיהיה לפני שבת גג של טפח לפחות (8 ס"מ).

דוגמאות של אוהל עראי: אוהל שבונים ילדים משמיכות בתוך הבית, סוכך שמגן מגשם/שמש, כילה המגינה מזבובים ויתושים וכדו'.

* גגון של עגלת ילדים שהיה מחובר לעגלה מערב שבת מותר לפותחו בשבת, וכן מותר לפרוש עליו רשת או כילה נוספת ויתחיל מצד הגגון.
* מטרייה – אסור אפילו במקום שיש עירוב וגם אם היא פתוחה מערב שבת.
* שמשיית גינה או סככה שמעל חנות מרפסת וכדו' – מותר, כי האוהל כבר קיים ונחשב כפתיחת דלת או חלון.

1. מחיצת קבע/ עראי –

* אסור מהתורה לבנות או לפרק מחיצת קבע.
* בניגוד לבניית אוהל עראי האסורה מדרבנן, מותר לבנות מחיצת עראי, כי עיקר האיסור באוהל הוא בתיקרה.
* "מחיצה המתרת" אסורה אפילו באופן עראי, כי יש לה חשיבות, כגון: מחיצה שלישית המכשירה סוכה, מחיצה הבאה להתיר טלטול וכדו'.
* מחיצה המהודקת בקצה התחתון והעליון ופרושה טפח מבעוד יום – מותר לפותחה אפילו "במחיצה המתרת".
* אסור לקלוע שיער (מדרבנן), כי זה דומה לבונה. כמו"כ אסור להתיז ספריי או נוזל המקשה את השיער.
* אין לבנות בובות שלג.

1. **סותר**

*כל מה שאסור משום בונה אסור מהתורה לפרקו בשבת,אם מפרקו ע"מ שיוכל לבנות במקומו, אך סותר שלא ע"מ לבנות אסור מדרבנן.*

1. **מכבה**

*הגדרה: כיבוי אש ע"מ להשתמש בפחם או באפר, וכן כיבוי נר ע"מ שיהא נוח להדליקו אסור מהתורה, אבל כיבוי אש ע"מ שלא תבער יותר אסור מדרבנן.*

הלכות מעשיות:

1. מותר לכבות דליקה אפילו במקום חשש קל של פיקוח נפש, ומותר גם להפסיק את זרם החשמל ולהתקשר למכבי אש (הערה: בימינו מתייחסים לכל דליקה כספק סכנה עקב מציאות של בלוני גז, זרם חשמל, וכן זקנים, חולים, תינוקות וכדו'), אמנם ישתדל למעט באיסור מבלי להביא את עצמו לסכנה.
2. מותר לכבות אש בשבת אם אמנם יש חשש של נזק לילדים שלא ניתן להרחיקם, משום שזה רק איסור דרבנן (מלאכה שאין צריך לגופה) וחכמים לא גזרו במקום נזק לגוף.
3. אם קיים רק חשש לנזק ממוני – מותר לכבות ע"י גרמא (הנחת כלים עם מים ליד האש), או לומר לגוי ברמז: "כל המכבה אינו מפסיד". אמנם אם יש ספרי קודש במקום מותר לומר לגוי במפורש לכבות.
4. הצתה שנעשתה בכוונה ע"י גורמים עויינים – מותר לכבותה באופן רגיל.
5. חפץ שהחל לבעור – מותר להוציאו בנחת החוצה במקום שלא יכבה מיד ע"י הרוח, או לאמבטיה, ויזהר לא לכבותו בידיים.
6. אין לכבות או להנמיך להבת כיריים או מכשיר חשמלי.
7. **מבעיר**

*הגדרה: הולדת אש בכל דרך (גפרור, מצית, קרני שמש וכדו'), או העברת אש מאש דולקת אחרת, הוספת חומר בעירה.*

הלכות מעשיות:

1. הוצאת ניצוצות של חשמל סטטי – מותר אם אינו מתכוון.
2. אין להדליק נרות שבת ע"י שמנים שאינם דולקים היטב, שמא יבוא להטות ולהבעיר.
3. אין לקרוא לאור הנר (גם אם דולק היטב), שמא יבוא להטות, ור' ישמעאל בן אלישע הוא ההוכחה לכך. בנרות פראפין שבימינו - פוסקים רבים מקלים, משום שדולקים היטב ואין צורך להטותם(פניני הלכה).
4. מנורות נפט ("לוקס") - מותר לקרוא לאורן, כי אין בהן ירידה בעוצמת האור ולא יבוא להטות.
5. נורות "הלוגן" וכדו' שניתן לשנות את עוצמת האור - יש שאסרו שימוש בהן בשבת שמא ישנה את עוצמת האור (הרב אליהו זצ"ל), ויש שהתירו כי לא גוזרים גזירות חדשות (הרב עובדיה זצ"ל, שמירת שבת).
6. איסור תורה להפעיל נורה חשמלית (עם גוף להט) או גוף חימום חשמלי.
7. מכשירים ללא גוף להט או גוף חימום, מחלוקת הפוסקים אם אסורים מדאורייתא או מדרבנן. והיות וספק דאורייתא לחומרא מתייחסים אליהם כאיסור תורה, ורק לצורך מצוה או הפסד גדול או חולי מתירים ע"י גוי או בשינוי.
8. מקררים בשבת –

בעיות הלכתיות: הדלקת נורה, הפעלת תרמוסטט, חיישנים, מאורר, צג דיגיטלי ועוד

פתרונות:

* ישנם מקררים עם התקן שבת (פיתוח של מכוני הלכה) הפותר את הבעיות, ובכל אופן יש לברר לגבי כל דגם בנפרד.
* אם קיימת רק בעיית תרמוסטט, יש המתירים לפתוח מקרר גם כשהמנוע לא פועל, ויש המקפידים לפתוח רק כשהמנוע פועל (ע"מ ששינוי הטמפרטורה בפתיחת הדלת לא יגרום להפעלת המנוע).

1. מתקן מים חמים – אסור בשימוש (כניסת מים קרים גורמת לבישולם).
2. מתקן מים קרים – מותר בשימוש כדין תרמוסטט לעיל, אך אם יש במתקן מערכות אלקטרוניות, צג דיגיטלי או משאבה חשמלית – אסור בשימוש.
3. שעון שבת – מותרת הארכת מצב אך לא הקדמתו.
4. פעולות המשפיעות על תרמוסטט:

* חדר בו מופעל מזגן – מותר לפותחו, כי אין בכך השפעה מיידית על התרמוסטט.
* תנור אפיה ללא מצב שבת - אסור בשימוש, כי פתיחת דלתו משפיעה באופן מיידי.
* שינוי מצב תרמוסטט דומה לשינוי שעון שבת (אמנם אם הוסיפו לו צג דיגיטלי וכדו' אסור בשימוש).

1. מדיח כלים – מותר בשימוש אם ינתקו לפני שבת את המנגנון הגורם לכך שהפעלת המדיח לא תתאפשר בלא סגירת הדלת, והמדיח יופעל ע"י שעון-שבת (כמובן יש להיזהר מאיסור בורר והכנה מקודש לחול).
2. יש להיזהר מהפעלת חיישנים כגון: דלת חשמלית (נוח לו בפתיחתה), מדרגות נעות (כנ"ל). חיישני אזעקה בבית – יש אוסרים משום שיש לו בכך תועלת, ויש מתירים משום שלא מתכוון והולך לתומו, אולם עדיף לנתקם לפני שבת. להבדיל ממצלמות ברשות הרבים שמותר לו לעבור שם כי אין לו בכך כל עניין.
3. מפסק גרמא – יש אוסרים כיוון שהותקן מראש לכך, והרי זה דומה להפעלה רגילה של המכשיר, ויש בכך פגיעה גם בקדושת השבת, ולמעשה התירו רק לצורך חיוני (ביטחון וכדו').
4. **מכה בפטיש**

*הגדרה: גמר מלאכה (חוצבי האבן היו מכים באבן מכה גדולה אחרונה ע"מ לפרקה מהסלע, י"א שהייתה זו מכה אחרונה על הכלי בגמר מלאכה).*

הלכות מעשיות:

1. אין לנתק קצוות חוטים בולטים לאחר האריגה.
2. הכנסת מילוי לכרית חדשה – אסורה.
3. אין להשחיל חגורה או שרוך חדש בבגד או בנעל, אבל במקרה שכבר היה שם – מותר, בתנאי שאין בכך טורח גדול ולא רגילים אחרי ההשחלה לקשור בקשר של קיימא.
4. השחלת חגורה במכנסיים - מותרת כי לא משאירים אותה שם בקביעות.
5. אין ליישר כפית שנתעקמה.
6. אין להשחיז סכין.
7. אין לשמן דלת חורקת.
8. אין להפריש תרומות ומעשרות.
9. הולדת ריח – אין לבשם כלים ובגדים. אמנם מותר לבשם גוף/ שיער של האדם (תרסיס או נוזל, ולא חומר מוצק האסור משום ממרח), כי אין לכך קיום (הזיעה גורמת לריח להתנדף).
10. השמעת קול – אסור "להשמיע קול שיר שמא יתקן כלי שיר".

* אין להכות על השולחן לפי קצב השירה וכן אין למחוא כפיים בקצב מסוים.
* כלי שמיוחד להשמעת קול – יש אוסרים אפילו להשמיע בו קול שאינו שירה וזמרה (מנוחת אהבה), ויש מתירים (הרב עובדיה זצ"ל), ולכתחילה יש להחמיר אפילו לספרדים, ולכן: אין לשרוק במשרוקית ולהרעיש בפעמון והם נחשבים מוקצה.
* אין להקיש על דלת בטבעת הקבועה בה (כי מיוחדת לכך) ואפילו שאין מתכוון לשיר (רמ"א), ויש מתירים (ספרדים – הרב עובדיה זצ"ל)
* פעמון התלוי ליד דלת, יש לנתקו לפני שבת (למרות שאיננו חשמלי), ואם שכח להורידו והוא מונע ממנו להיכנס לביתו, יש להקל בשעת הדחק.
* פעמוני ספר תורה – יש מתירים, כיוון שאינו דרך שירה וזהו צורך מצווה.
* אין לרקוד בשבת (שמא יתקן כלי שיר). אמנם מותר "ללכת במחול", שאינו ממש ריקוד.
* בשמחת-תורה התירו טיפוח (מחיאת כף) וריקוד, משום כבוד התורה.
* שריקה בפה מותרת כי לא נקרא מעשה (גזרו רק על השמעת קול ע"י מעשה).

1. **הוצאה**

*הגדרה: הוצאה והכנסה מרשות לרשות. כמו"כ טלטול חפצים 4 אמות ברשות הרבים. (חכמים אסרו גם טלטול וכן הוצאה והכנסה שמתבצעים ע"י 2 אנשים ויותר, ע"מ שלא יטעה אדם אחד ויבצע הכל לבדו.)*

ארבע רשויות לשבת:

שתיים מדאורייתא: רשות הרבים ורשות היחיד.

שתיים מדרבנן: כרמלית ומקום פטור.

הגדרת 4 רשויות שבת:

1. **רשות היחיד** – מקום מוקף מחיצות (3 או 4)

גובה: 10 טפחים (80 ס"מ)

גודל: לפחות 4x4 טפחים (32 ס"מ כל צלע)

לדוג': תל, תעלה, בור, בית, מכונית, ספינה, ארגז גדול וכדו'

"תל מתלקט" – תלולית עפר וכדו', ששיפועיה מגיעים לגובה 10 טפחים תוך פחות מ-4 אמות, נחשב לרשות היחיד (המתלול נחשב מחיצה).

"אויר רשות היחיד" – נחשב רשות היחיד עד הרקיע (כגון: עמוד תאורה העומד בחצר).

1. **רשות הרבים** – רחובות או כיכרות - שני תנאים קובעים את היותם רשות הרבים:
2. רחבים 16 אמה (כ-8 מטר)
3. עוברים שם כל יום 60 ריבוא (כ-600,000) – הכרחיות תנאי זה נתונה למחלוקת הפוסקים. לפי הפוסקים המחמירים, שגם בלא תנאי זה נחשב המקום כרה"ר, הרי שיש מקומות רבים בהם לא ניתן לסמוך על עירוב (צורת הפתח), ע"מ להתיר טלטול בשבת, אלא יש צורך בגדר ממש (חומה) עם דלתות הננעלות בלילה.

"אויר רשות הרבים" – נחשב רשות הרבים רק עד גובה 10 טפחים. מעל גובה זה נחשב "מקום פטור". לכן אדם שזרק חפץ ברשות הרבים מעל גובה 80 ס"מ ונדבק בגובה זה – פטור. אמנם אדם הנושא על כתפו חפץ והולך איתו 4 אמות חייב משום שרגליו עומדות על קרקע רשות הרבים.

1. **כרמלית** – כל מקום שלא עונה על הגדרות רה"י ורה"ר (שדה, ים, מדבר, רחוב ללא מחיצות ותקרה). מן התורה מותר לטלטל בה או להוציא ולהכניס ממנה לרה"י ולרה"ר. חכמים אסרו זאת כיוון שדומה לרה"ר.

דוגמא נוספת: עמוד או אבן ברה"ר, שגובהם בין 3 ל-10 טפחים ורוחבם 4x4 טפחים. כיון שלא דורכים עליהם והם חולקים רשות לעצמם נחשבים לכרמלית (ולא לרה"ר), אמנם אם גובהם 10 טפחים נחשבים רה"י.

"אויר כרמלית – תופס עד 10 טפחים. מעל גובה זה נחשב מקום פטור.

1. **מקום פטור** - מקום ברה"ר ששטחו פחות מ4x4 טפחים וגובהו לפחות 3 טפחים.

בכרמלית - נחלקו אם יש מקום פטור, ורק בשעת הדחק מסתמכים על המקלים. מקום הגבוה למעלה מעשרה טפחים נחשב למקום פטור גם בכרמלית.

* מותר להכניס ולהוציא ממנו לרה"י ורה"ר וכן להיפך.
* אין להשתמש בו כתחנת מעבר מרה"ר לרה"י ולהיפך.
* להשתמש בו כתחנת מעבר בין רשויות דרבנן (בין רשויות שאחת מהן היא כרמלית): לשו"ע – מותר (ספרדים), לרמ"א – אסור (אשכנזים, ויש שהקלו בשעת הדחק, ובפרט אם עושים ע"י שני אנשים שאחד מניח במקום פטור והשני לוקח משם.)

**פתרונות הלכתיים:**

1. העברת 4 אמות ברשות הרבים –

טלטול ע"י מספר אנשים, שכל אחד מהם מטלטל פחות מארבע אמות. אפשרות נוספת (מעט פחות טובה) - טלטול ע"י שני אנשים שמתחלפים ביניהם ובכל פעם מקפידים לטלטל פחות מארבע אמות. יש שכתבו שלצורך דבר רשות עדיף שלא להשתמש בעצות אלו, ויש שהקלו, ובפרט במקרה (השכיח) שמדובר בכרמלית ולא ברה"ר.

1. טלטול והוצאה דרך מקום פטור – הליכה עם החפץ בלא לעצור (עדיף בריצה כתזכורת שלא לעצור), ותוך כדי הליכה להניח על מקום פטור (כגון: ע"ג שולחן גבוה 10 טפחים ללא מחיצות), ומשם יקח זאת אדם אחר.

**יציאה בתכשיטים במקום שאין עירוב:**

כל מה שאינו מלבוש אך לגוף האדם צורך בו נקרא תכשיט ומותר לצאת בו ברשות הרבים, בתנאי שיוציאנו בדרך שרגיל להוציאו בימות החול.

תכשיטי נוי - נהגו להקל לצאת בהם, ובלבד שהאישה תלבש זאת ולא תטלטל בידיה, ולכתחילה עדיף לא לסמוך על המנהג להקל בכך, שמא תרצה להראות התכשיט לחברותיה ותבוא לידי טלטול.

**צורת הפתח:**

כיון שרוב הערים בזמננו נחשבות כרמלית (חסר אחד מתנאי רה"ר), התירו חכמים טלטול ע"י צורת הפתח (כאילו כל העיר מוקפת גדר העשויה מפתחים). לצורת הפתח עושים קנה מכאן וקנה מכאן, חזקים דיים לתלות עליהם דלת העשויה אפילו מקש, ובדיוק מעליהם קנה או חוט (ניתן להכשיר לצורך זה עמודי חשמל ע"י הצמדת עמוד נוסף מתחת לחוט).

בנוסף להתקנת צורת הפתח, צריך ליצור שותפות בין כל האנשים המתגוררים שם ע"י מזון בשיעור שתי סעודות שכולם שותפים בו. דבר זה נקרא עירוב.

**עירוב חצרות, שיתוף מבואות:**

שלמה המלך תיקן גם הנחת מזון משותף (עירוב חצרות) לכל הגרים באותה חצר כדי להתיר טלטול בין הבתים לחצרות, במקרה שמבחינה הלכתית הכל נחשב לרשות היחיד, אך עלול להיראות כטלטול בין רה"י לרה"ר. וכן תיקן שיתוף מבואות ע"מ להתיר לטלטל בין הבית לרחוב הסמוך. *למעשה מניחים היום פת (בדרך כלל מצות) בבית הכנסת, ומזכים אותה לכולם, ובכך נעשה עירוב חצרות ושיתוף מבואות גם יחד.*

**עירוב תחומין:**

מותר לאדם לצאת מ"תחום השבת" שבו הוא גר 2000 אמה (כ-960 מטר), אך לא מעבר לכך, גם אם לא מוציא עימו שום חפץ.

חכמים תיקנו לאדם אפשרות לשנות בערב שבת את תחום השבת, כדי שבשבת יהיה מותר לו ללכת 2000 אמה מתחום השבת החדש שלו. יש לכך שתי אפשרויות:

1. ע"י שהייה בסוף ה-2000 אמה בכניסת שבת.
2. ע"י הנחת מזון 2 סעודות בסוף ה-2000 אמה בכניסת שבת.

בכך נחשב שמקום שביתתו הוא שם ויש לו אפשרות ללכת משם אלפיים אמה.

**הלכות רפואה בשבת:**

1. חולה שיש בו סכנה:

* במקרה של ספק פיקוח נפש, מצוה לחלל שבת עבורו ע"י יהודי שומר מצוות (ולאו דווקא ע"י גוי). אמנם, צרכים שאינם חיוניים מיידית, אלא שיצטרכו להם במהלך השבת – עדיף לעשותם ע"י גוי.
* שינוי –

לצורך יולדת - לדעת כולם יעשה בשינוי (לידה זה דבר טבעי ומעט מאוד נשים מסתכנות בלידה).

לצורך חולה שיש בו סכנה- לדעת השו"ע: יעשה כדרכו, לדעת הרמ"א: יעשה בשינוי בתנאי שלא יעכב את הטיפול.

* חילול שבת ע"מ לבקש מצדיק להתפלל עבור החולה:

אסור ויש לשכנעו להימנע מכך או אפילו לשקר לו, ואם אין דרך אחרת יעשו זאת ע"י שליח גוי.

1. חולה שאין בו סכנה:

לדוגמא: יולדת מיום 8 ללידה עד סוף 30 יום מהלידה

אדם שעלול להסתכן אם לא יקבל את הטיפול הנדרש.

ילד עד גיל 9-10 שזקוק לטיפול מיוחד להתפתחותו

* מותר לו לקחת תרופות
* מלאכה גמורה שאסורה מהתורה ונצרכת לרפואתו בשבת – יעשו ע"י גוי, אבל ליהודי אסור לעשות עבורו מלאכה מהתורה, ויש שמקלים שיהודי יעשה את המלאכה בשינוי.
* מלאכה שאסורה מדרבנן ויש סכנת איבר – מותר לעשות ע"י יהודי, ואפילו כרגיל.

אין סכנת איבר – סדר העדיפויות הוא:

1. ע"י יהודי בשינוי.
2. ע"י גוי כרגיל.
3. ע"י יהודי כרגיל.
4. אדם שיש לו מיחוש קל:

* אסור לחלל שבת עבורו ואפילו ע"י גוי.
* אסור לו לקחת תרופות אא"כ עירב אותם באוכל או במשקה לפני שבת (ולא רגיל לעשות כך בימי החול).
* אם נאלץ לשכב – דינו כחולה שאין בו סכנה.
* אם לוקח תרופות מס' ימים עפ"י הוראת רופא, יש שמקלים לקחת גם בשבת.

1. מאכל בריאים לצורך רפואה:

אכילה ושתיה כדרך הבריאים – מותרת, ולכן מותר לשתות ערק או קוניאק לכאב שיניים או גרון, אך לא יגרגר.

1. התעמלות בשבת:

* אין להתעמל ע"מ להזיע (משום שדרך החולים להזיע עצמם ע"י תרופות).
* התעמלות שלא לצורך הזעה: יש מתירים ויש אוסרים משום "עובדין דחול". אמנם, מותרת התעמלות קלה מאד, או מתיחות קלות, לשחרור והתרעננות.

**פיקוח נפש במצבי חירום:**

* גויים שבאו על עסקי ממון:

בתוך הארץ – אין לחלל שבת.

קרוב לגבול – מותר לחלל שבת (כי אם לא נגיב יתנכלו גם על עסקי נפשות)

כיום, כל הארץ נחשבת כמקום הקרוב לגבול לעניין פעילות מחבלים.

* פעילות מבצעית מלחמתית – התנהלות רגילה כבימי החול.
* פעילות מבצעית שוטפת – משתדלים למעט באיסורים ולעשות בשינוי.
* אין להתחלף עם חייל שאינו שומר מצוות, אמנם אם ההצעה באה מצידו – מותר.
* גנב, שאין חשש שיתקוף ויסכן חיי אדם – אין לחלל שבת (לטלפן למשטרה וכדו') אמנם, יש שהתירו ע"מ שלא תתגבר הפשיעה ותגיע לסיכון חיי אדם.

**רחצה בשבת:**

חכמים אסרו להתרחץ בשבת במים שהתחממו בערב שבת, לגזירה זו קוראים "גזירת הבלנים" (כי היו מחממים בשבת). לגזירה היו 2 שלבים:

שלב א' – איסור רחיצה.

שלב ב' – איסור גם על הזעה במרחץ אדים.

שיעור חום המים: י"א כל שמרגיש קצת חמימות - אסור, וי"א שאם החום פחות ממה שרגיל כל השבוע - מותר.

לכן:

* מים שחוממו בשבת באיסור – אין להשתמש בהם כלל.
* מים שחוממו בשבת בהיתר (כגון ע"י גוי לצורך חולה וכדו') – אין להשתמש בהם כלל.
* מים שחוממו לפני שבת – מותר לרחוץ בהם חלק מגופו, וכן הדין במים שנתחממו בשבת מאליהם, כגון שהעמיד את המים על האש לפני שבת והתחממו בשבת, או מי דוד שמש – מותר לרחוץ בהם חלק מגופו.
* אדם שמצטער היות ורגיל לרחוץ כל יום, או תינוק שכל יום רוחצים אותו – מותר להתרחץ כל גופו במים שחוממו לפני שבת, אך יזהר מסחיטה.
* מים צוננים: מנהג אשכנז – להתיר חוץ מהחלקים השעירים בגוף, אמנם אם

מצטער מאוד עקב החום וכדו' מותר כל גופו.

מנהג ספרד – מותר כל גופו, ויזהר מסחיטה של השיער והמגבת.

* רחצה בנהר ובים – נהגו להימנע מחשש לכמה מכשולים.
* טבילה במקווה – יש שהתירו לכתחילה ושיבחו את הנוהגים לטבול לטהרתם (הרב אליהו זצ"ל), ויש שכתבו שעדיף להימנע אך לא מחו במקלים (ילקוט יוסף)

**הכנה מקודש לחול:**

* אין להכין משבת ליו"ט, משבת לחול, מיו"ט לחוה"מ, מיו"ט ליו"ט שני.
* אין להכין אפילו לצורך מצוה, משום שנראה כמזלזל בכבוד השבת/יו"ט.
* אין להדיח כלים שלא זקוקים להם עוד בשבת. כלי שתיה ניתן להדיח משום שעשויים להשתמש בהם בהמשך השבת.אם הלכלוך פוגע בכבוד השבת עבורו מותר לשטוף כדי שהבית יהיה נקי לכבוד שבת, מלבד סירים שאין לשטוף, משום מוקצה וטירחה יתירה.
* להסיר כלים מהשולחן אחר סעודה שלישית – מותר, כדי שהבית יראה מסודר בשבת (אא"כ אלו רגעים אחרונים של השבת).
* דבר שאין טירחה בעשייתו ולא ניכרת ההכנה – מותר.

כגון: הקפאת לחם שנשאר מסעודה שניה.

החזרת ספר בגמר הלימוד לארון הספרים.

השריה במים של כלים, כדי ששאריות האוכל לא ידבקו בהם.

שינה בשבת ע"מ שיהיה לו כוח במוצ"ש (מבלי לומר זאת בפירוש).

לימוד לימודי קודש למבחן, ובשעת הדחק יש שהתירו גם לימודי חול.

**מעשה שבת (לעצמו, לאחרים, בשוגג, במזיד):**

בכל המקרים – בשבת עצמה אין ליהנות מהמלאכה.

בכל המקרים – מותר במוצ"ש מיד, מלבד במזיד שאסור לאותו אדם שעשה ליהנות מהמלאכה לעולם.

* פתרון לאדם שכיבס בשבת במזיד – יחזור וילכלך את הבגד באמצע השבוע ויכבסו שנית.
* יהודי שחילל שבת עבור אחרים:

בקביעות – אסור להם ליהנות עולמית.

חד פעמי בניגוד לרצונם – מותר להם במוצ"ש.

במקרה של ספק אם נעשה איסור בשבת - אם אין אפשרות לברר את הדבר, מותר להשתמש מעיקר הדין, ועדיף לקנות ממפעלים שומרי שבת ע"מ לבצר את מעמד השבת.

* לא היה שינוי בגוף הדבר כגון: מאכל שהובא ברכב בשבת, עדיף להימנע מלאוכלו, אא"כ זו שעת מלחמה או צורך מבצעי.
* אוטובוס היוצא בשבת מתחנה מסוימת ומגיע במוצ"ש לתחנה שלך:

לכתחילה לא יסע בו, אא"כ זו שעת הדחק.

* יש המקפידים לומר לנהג שבוע טוב, ע"מ שיענה בלשון זו ויצא חובת הבדלה מהתורה.
* יהודי שהדליק אור בשבת – אין ליהודי אחר ליהנות מהאור, אבל אם כיבה - מותר לישון באותו חדר כי אין הנאה ישירה מהמלאכה (רק ההפרעה הוסרה).

***"אם משמרין ישראל שתי שבתות מיד נגאלין"***